Vijimambo

VIJIMAMBO

"Kenga rusha mpira! Huoooo!" Kelele za watoto waliokuwa wakicheza
zilihanikiza hewani. Kwenye kijia cha mavumbi, Amina, Kenga, Joji,Fami
na watoto wengine wengi walikuwa wakiuchezea mpira walioutengeneza kwa
mifuko ya sandarusi. Mara "Wacha malali! Nyobweeee! Joji rusha juu."
na vicheko vikahanikiza anga huku vumbi likatifuka na kupepea angani na
kuunda kiwingu. Watoto watatu wa kike walikuwa wameketi kibarazani
wakikoroga matope kwenye vifuu vya nazi. Wengine walikuwa wakicheza na
wanasesere waliowatengeneza kwa viguguta vya mahindi. Diana alikuwa
amemweka mwanasesere wake mgongoni huku akimwimbia bembezi kwa sauti
nyororo.

Mzee mmoja alipita katika kijia hicho ambacho watoto walikuwa wakicheza.
Mpira ulirushwa na ukaangukia kwenye mkongojo wake naye akaanguka chini
pu! "Yarabbi stara! Jamani miguu yangu! Pumbavu zenu! Nimebakiza siku
chache tu na mnataka kunitoa roho kabla ya siku zangu!" Mzee alifoka
huku watoto wakimsaidia kuinuka na kumfuta vumbi lililokolea kwenye
kikoi chake. Mzee huyo alikuwa ameghadhabika akasimama na kuushika ukuta
huku ameushikilia mkongojo hewani akampiga nao Kenga aliyekuwa anamfuta
mavumbi. Watoto wote walitorokea mafichoni na wakarudi kuendelea na
mchezo wao wakati mzee huyo alipotokomea na kujiendea zake.

Mchezo ulinoga kwa nusu saa mara dirisha la mbao likafunguliwa naye Mama
Jenifa akatokeza kichwa chake akifoka, "Toeni kelele zenu hapa
mtaniamshia mtoto! Maluuni nyie mpaka mcheze madirishani mwa watu kwa
kelele! Chezeni kwa utulivu ama nitakuja kuwapiga na bakora kisawasawa!
Wenzenu wakisoma madaftari yao nyie ni kelele tu. Si hata mkalale
mtulize vichwa vyenu mpate kukua! Purukushani tu huku na kule. Mmekua
kama sikio la kufa hamuambiliki hamsemezeki. Sasa ole wenu, pigeni tena
kelele niwatibue!" Mama Jenifa alilifunga dirisha lake kukawa kimya.
Watoto wakaangaliana na kisha wakasogea mbali kidogo na dirisha huku
wakijichekea kichinichini.

Mchezo wa mpira uliendelea tena mara mpira ukaanguka juu ya paa la
nyumba ya Mzee Mengi na kutua. Mpira huo ulikuwa hausogei na paa hilo
lilikuwa juu sana kiasi cha kwamba watoto wale wasingeufikia. Baada ya
kufikiri kwa muda, Joji aliwaambia wenzake warushe mawe ili waweze
kuuangusha mpira chini. Katika harakati za kurusha mawe, jiwe la Fami
lilimpata Maria kichwani akawa anatoka damu na kulia kwa sauti kubwa
kwelikweli. Maria alikuwa miongoni mwa watoto waliokuwa wakichezea
wanasesere pale kibarazani. Bi. Sada alikisikia kilio cha mwanawe na
kujitundika kanga begani akatoka nje haraka. Hata viatu hakuvaa kwa
haraka zake.

Bi. Sada alimshika mwanaye aliyekuwa akilia huku akimwotea kidole Fami.
Bi Sada alikuwa alijifunga leso yake kiunoni na kumshikilia Fami. "Twende kwa mamako mjinga we! Wataka kuniulia mwanangu, mwenyewe ndiye
huyu mmoja." Bi. Sada aliandamana na Fami hadi kwao akifuatwa na kundi
la watoto waliokuwa na hamu ya kujua kitakachoendelea. Mamake Fami, Bi.
Safina alikuwa akiosha vyombo huku akiimbaimba wakati Bi. Sada alipokuja
na vurugu na vurumai. "Habari yako Bi. Sada, kunani tena fujo la sahii
mwenzangu?" aliuliza Bi. Safina. "Unaniuliza kunani? Huoni mwanao
kanipasulia mwanangu kichwa? Sitaki kuongea mengi, nataka umchukue
mwanangu umpeleke hospitali!" Bi. Safina alijibu, "Chonde mwenzangu,
haya ni mambo ya watoto tena ya bahati mbaya, haina haja tukosane,
tuyaongee kwa upole. Mwenzako sina hata shilingi hapa nilipo!"

Bi. Safina alishtukia konde zito maungoni mwake kutoka kwa Bi. Sada
aliyekuwa anachemka kwa hasira. Bi. Safina aliangushwa chini na
kukanyagwa tumboni. Fami alikuwa akilia kwa kumuona mamake akipigwa.
Umati ulijaa nyumbani kwa akina Fami huku watu wakiamua vita. Bi. Sada
alishikiliwa na kijana mmoja, akawa anampiga mateke. "Niache nimfunze
huyo mjinga adabu. Hawezi kumfunza mwanaye amwepuke mwanangu. Mwanangu
ameumbuliwa kichwa! Amlipe!" Mume wa Bi. Sada aliwasili akamshika
mkewe na kumpeleka nyumbani huku Bi. Safina akaachwa akilia kwa maumivu
huku jicho lake likitoja damu.